Illustration: Lars Refn

I Danmark er diskussionen om elbiler tilsyneladende kørt ind i noget der ligner et blindspor – medmindre der meget snart sker en stor justering. Noget tyder på, at danske lovgivere ikke har set de store muligheder, der ligger i en kraftig udvidelse af antallet af elbiler.

Mange af disse muligheder handler ikke bare om selve bilen. Af svært forståelige årsager er elbilens udbredelse blevet et snævert skatteanliggende, hvilket klart har vist sig at være meget uhensigtsmæssigt. Hvorfor arbejdes der ikke med en løsning, der er funderet i grundige, langsigtede og samlede vurderinger af alle de muligheder, som elbilen vitterligt kan bidrage med?

Elbilen som transportmiddel har nogle skelsættende fordele. Den kører meget lydløst og forurener ikke. Men træerne vokser alligevel ikke så højt mod himlen, som man kunne ønske sig. Minusset ved de fleste elbiler er, at de for ofte skal lades op. De har for lav rækkevidde, hvilket endda er ringere i årets kolde perioder, hvor også opvarmning i bilen kan være et problem. Trækkrog er også et emne, der ikke er løst. Disse minusser vil blive mindre hen ad vejen, men for danske bilister er det fortsat alvorlige hindringer.

Derfor er elbilen endnu alt for dyr sammenlignet med en tilsvarende konventionel variant, selv helt uden elbil-afgifter. Det viser erfaringerne fra 2013 og 2014, og helt galt gik det sidste år med indførelse af den gradvist stigende beskatning startende med 20 pct.

Martin Porsgaard er leder af NISA, Nordic Initiative for Sustainable Aviation Illustration: Privat

Elbilen er endnu ikke konkurrencedygtig med konventionelle biler. Lavere priser fra fabrikken forudsætter, at der produceres i meget stor skala. Derfor er det fortsat nødvendigt med incitamenter, der kan skabe den ønskede udbredelse.

Det er op til regeringen og Folketinget at skabe de rammebetingelser, der skal til for at fremme ny og renere teknologi. Vi kan se på erfaringerne fra olielandet Norge, at der skal anvendes klare offensive incitamenter for at flytte forbrugere over til de mindre forurenende elbiler.

I Danmark er problemstillingen desværre blevet reduceret til kun at være et skatteanliggende. Vel er det beskatningen, der aktuelt er i spil som en afgørende reguleringsfaktor. Men reguleringer, der skal sikre elbilens udbredelse og bidrage til samfundets mål om reduceret CO2 og bedre energiudnyttelse, er meget mere end et skattespørgsmål.

I en skattesammenhæng bliver emnet desværre kun sat i forhold til et beregnet reduceret skatteprovenu. Beregningerne kan endda være tvivlsomme alene af den grund, at momsen på en mellemklasse-elbil kan være højere end den samlede skat og moms på de mindste biler, der ofte er alternativet.

Indtil elbilen er konkurrencedygtig på alle parametre, funktionelt og omkostningsmæssigt, er det nødvendigt med forskellige former for tilpasninger af vilkårene. Det er i dag sådan, at man skal betale mere for en elbil end en sammenlignelig konventionel bil med forbrændingsmotor. Det er et misforhold, der direkte modarbejder de mange samfundsmæssige fordele ved elbilen.

Udnyttelsen af den energi der fyldes på en elmotor er over 80 pct., mens energiudnyttelsen i forbrændingsmotoren er på bare 25-30 pct. Kan det passe, at lovgiverne ikke har set eller forstået dette forhold? Det er et kæmpestort spild af energiressourcer ikke at favorisere løsninger, der er langt mere energieffektive. Uden overdrivelse må det være en vigtig samfundsmæssig opgave at få dette forhold ændret.

Elbiler kan markant mindske den lokale forurening og de deraf afledte sundhedsskader, både for de der bor og færdes i tæt trafikerede områder og for renholdelse og bevarelse af eksempelvis bygninger. Det Internationale Energi Agentur og det danske Klimarådet, har beregnet, at elbilen er en særdeles afgørende faktor i bestræbelserne på at nedbringe transportens udledning af CO2.

For at leve op til de vedtagne reduktionsmål i både Danmark og EU, bedømmer Klimarådet, at vi skal i nærheden af en million elbiler i Danmark 2030 – men også, at vi med den nugældende beskatning af elbiler, slet ikke kan nå det mål. Så hvorfor skal vi lade en så god løsningsmulighed i stikken?

Med udbredelse af elbiler øges muligheden for både at lagre strøm og at udjævne peak-perioder. Dels kan bilen oplades om natten, og dels kan der i stort omfang installeres batteripakker i private boliger og virksomheder, hvorfra der kan trækkes strøm i dagtimerne. Dette kan blive til den måske mest vidtgående, og i øvrigt meget simple, lagring af strøm på de tidspunkter af døgnet, ugen eller året, hvor vi ellers har overskudsstrøm.

Endvidere er levering af strøm til nettet fra elbilen også en oplagt en mulighed, når bilen står stille. Dermed kan elbilen være med til at reducere elnettets spidsbelastningsperioder. Bilerne kan gøre det ud for de længe søgte energibanker, hvor man kan balancere nettet af, ved at bruge bilens batteri til at opbevare strøm og derefter anvende strømmen i de peaks hvor vi importerer dyr strøm eller anvender fossile energikilder. Lagring og tilbagelevering kan dermed nyttiggøre den vedvarende energi og bidrage ‘dobbelt’ til, at vi slipper for forurening fra fossile kilder både på vejene og fra ‘de sorte’ kraftværker.

Mange europæiske storbyer er på vej med restriktioner på anvendelse af forbrændingsmotorer. Især begrænsninger på anvendelse af dieselbiler breder sig. Elbilen er det mest oplagte alternativ. Fordelene ved elbilen, i en overgangsfase også plug-in hybrid, leder ganske naturligt hen til at pege på en model, hvor de der forurener mest, betaler mest, og omvendt for de, der reducerer forureningen.

Én mulighed er, at fastfryse det nuværende samlede provenu på skatter, moms og registrering. Fra dette niveau kan skatter og afgifter på køretøjer med forbrændingsmotor hæves i takt med det samlede dokumenterede provenutab på salget af fossilfrie køretøjer. Et alternativ kan være at hente et muligt tabt indtægtsprovenu på benzin- og dieselafgifterne – eller en kombination af begge dele.

Det er ikke tilstrækkeligt blot at fastfryse et beskatningsniveau på 2016-niveauet på de 20 pct. De seneste års erfaringer viser, at beskatning gør elbilen for dyr til det danske marked. Eksempelvis koster en VW Up på el cirka 40.000 kroner mere end en tilsvarende VW Up med forbrændingsmotor. Et forhold der modarbejder interessen for at køre på strøm.

Ved indgangen til 2017 kunne vi konstatere, at Danmark blev forbigået i Opels lancering af en den nye elbil Opel Ampera-e, en bil i familieklassen der har en rækkevidde på 3-400 km. Opel har valgt at lancere bilen i lande, der har ambitioner om at gå foran.

I Norge har lovgiverne valgt en række incitamenter, der indtil nu har bevirket, at der er solgt 10-15 gange så mange elbiler som i Danmark, det vil sige 100.000 stk. ved udgangen af 2016. Man har fritaget elbilen for beskatning og moms, der er betalingsfri parkering i byerne, adgang til busbaner og yderligere nogle fordele.

En oplagt langsigtet løsning på det danske marked vil være at gennemføre en grøn reform af registreringsafgiften – en teknisk baseret afgift, der afhænger af, hvor meget bilen belaster miljøet. Dermed indpasses alle biler i et samlet afgiftssystem, der sikrer, at de mest klimavenlige biler bliver økonomisk attraktive.

Men indtil vedtagelsen af sådan et system, må udviklingen i Danmark genstartes med en model, der kan sikre, at elbilen er tilstrækkelig økonomisk. Set i lyset af behovet for en grundlæggende ændring af beskatningssystemet er det måske en lappeløsning, men indtil det mere ideelle system er indført, er det nødvendigt med en lappeløsning, der friholder eller mærkbart reducerer skatter og afgifter på elbiler. Det kan forslagsvist være indtil der er solgt 250.000 elbiler.

Lader vi være, begrænses muligheden for at nå målene for CO2-reduktion. Vi risikerer, at udbygningen af elnettet og faciliteterne til lagring af strøm ikke sker i et tilfredsstillende tempo, og at forureningen i byerne forværres.

Store bilproducenter som Volkswagen, Ford, Nissan, BMW, Opel og andre, satser nu stort på produktion af elbiler og på at gå sammen om udbygning af ladestationer i prioriterede lande i Europa. Hvis vi i Danmark ikke sørger for at være et attraktivt marked, går de store spillere uden om os. Vi risikerer at komme bagud med smartgrid og moderne trafikløsninger, der hænger sammen med funktionaliteterne i elbilerne.